

**Rear Admiral J. V. Bainimarama, CF(Mil), OSt.J, MSD, jssc, psc**

**Prime Minister and Minister for Finance, Strategic Planning, National Development**

**and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**VOSA E NA SOLI NI MISINI NI VAKAUKAUWA YAGO E TAVUA**

Tavualevu Village Fri. 9th May, 2014

TAVUA 1200Hours

Ni sa tiko na Vulagi Sureti,

Ni tiko na Turaga kei na Marama,

Au marautaka vakalevu me’u lesu tale mai Tavua ni kua. Baleta ni’u kauwai vakalevu e na kena sega tu na misini ni vakaukauwa yago e na kena vale qo e Tavua. Au kila ni dua na gauna balavu nomuni diva tu me kau mai na misini vakaoqo me vukea na ituvaki ni yago e na qito cava ga o ni na vakaitavi kina.

Sa levu na turaga ni Tavua era sa vakaitavi oti e na bula ni noda vanua e na veiyabaki sa sivi yani. E dua vei ira na turaga na Tui Tavua era sa bale o Ratu Jale Kuwe.

E dua na turaga ivakaraitaki vinaka vei ira na lewe ni nona vanua. Era dau vakabibitaka na veiqaravi.

E dina ni dau nanumi ira. Ia, era sa biuta voli mai edua na idusidusi levu meda na muria. E dua vei ira eda mai marautaka tiko ni kua.

O Ratu Jale e dau taleitaka vakalevu na qito vakabibi na isoqosoqo ni rakavi. Era dau taleitaka na sara qito baleta ni kila o Ratu Jale ni qito e na bulia na tamata me dau vakarorogo ka cakacaka vata. Vakabibi vei ira na iTabagone ni kua. Oya na vuna e guta kina o Ratu Jale me torocake na itagede ni qito e Tavua. Vakauasivi mo ni vakayagataka na misini e vinaka ni vakaukauwa yago.

Au nanuma ni a tarogi ratou na vakailesilesi ni rakavi e Tavua o Ratu Jale ka kaya; “Na cava na vuna e sega ni lamata cake tiko kina na timi ni Tavua e na sotasota ni rakavi ni veiyasana?

Era qai sauma na iVakailesilesi; “E dua saka na leqa e tiko, e malumalumu tiko na yagodra (upper body) e cake na timi ni Tavua. Keimami gadreva me dua na neimami vale ni vakaukauwa yago, me rawa ni vakaukauwataki na yagodra e cake ka daumaka kece kina na ituvaki ni yagodra.”

Oya na vanua au qai basika mai kina. Sa mani kerei au o Ratu Jale ke rawa ni dua kina noqu veivuke vakabibi e na misini ni vakaukauwa yago me baleta na iSoqosoqo ni rakavi e Tavua.

Au mani kaya vei Ratu Jale,niu na qai raica se cava au rawa ni cakava.

Me’u tokaruataka tale e dodonu ga mo ni vakayagataka na mataqali veiqaravi ni qito ka ra marautaka tu na tu e na veitauni lelevu e Viti Levu. Tautauvata sara ga kei na nodra gadreva na lewe iViti raraba me ra qaravi vakatautauvata, veitalia se vanua cava era bula kina.

Sa i koya gona oya, au sa mai solia tiko kina vei kemuni ni kua na misini ni vakaukauwa yago oqo - ka $18,500 na kena isau. Sa na tarava yani oqo me sagai e dua na vale ni vakaukauwa yago me vakayagataki kina na misini oqo.

Au rogoca ni sa vaqarai tiko e na gauna e dua na vale e ganita e na loma ni tauni eke, me rawa talega ni maroroi vinaka kina na iyau levu oqo.

Edaidai eda vakananuma kina na turaga na Tui Tavua era sa mai bale kei na nona raiyawa baleti kemuni na lewenivanua e na yasayasa oqo vakabibi vei ira na i

Tabagone.

Dua na tikina bibi dau vinaka tu na ituvaki ni yagoda. Au sa tukuna wasoma ni vinaka tu na ituvaki ni yagomu, e na vakadredretaka na nomu tauvimate.

Sa gadrevi vei keda kece meda qarauna na ituvaki ni yagoda, meda kana vinaka, ka dau vakaukauwa yago. Me vaka na ivosavosa oya ‘e vinaka cake na qaqarauni mai na noda vaqara na kena iwali’.

Meda qarauna talega na ivakarau ni noda bula kevaka eda via vakalailaitaka na mate e sa veivakaleqai tiko vei ira e levu na noda lewenivanua e Viti –me vaka na mate ni suka, na tubu ni dra, na mate ni uto kei na stroke.

Kemuni na iTabagone e Tavua: Ni qacoya na vakaukauwa yago. Ni vakayagataka vinaka na misini ni vakaukauwa yago oqo. Au sa namaka tiko me lamata tale o Tavua e na qito rakavi e na kena vakayagataki na misini oqo.

Au sa vakanuinui vinaka talega ki na nomuni iSoqosoqo ni rakavi kei kemuni kece na lewenivanua e Tavua ni na yaco mo ni rawaka vakalevu.

Sa ka ni marau kina vei au me’u solia yani vei kemuni na misini ni vakaukauwa yago oqo me na yaga vei kemuni.

Vinaka vakalevu.

\_\_\_\_\_\_\_\_\_\_\_\_\_\_\_\_